paragraph_text: Marija je prikazana u maniri drevnih ikona na ikonostasu, ovalna lica osvijetljena rumenilom s pramenovima kose ovijene modrim velom, blago otvorenih očiju s kapcima spuštenima ka hostiji, podižući ruke na molitvu spojenih prstiju preko jagodica, odjevena u crvenu haljinu omotanu plavim ogrtačem, sa slabo primjetnom aureolom oko glave, kojima su ovjenčani i Marijini pratitelji s lijeva i s desna. Sveti Nikola na prsima nosi motiv križa, a Aleksandar Nevski carski štit i carsku zastavu. Haljina, plašt i veo obojani su pomoću kobalta kao pigmenta za modre i crvena grimiza za crvenoljubičaste tonove. Bijela hostija podignuta na kaležu motiv je zapadna (rimska) obreda Katoličke Crkve te je obilježena raspelom i Kristovim monogramom (JHS), korištena u Latinskoj misi. Time je Ingres pokušao spojiti jedinstvo Katoličke (Zapadne) i Pravoslavne (Istočne) Crkve očitovane u Euharistiji.